Mats Jonsson

Mats Jonsson (s. 28. marraskuuta 1957) on ruotsalainen rallikuljettaja. Uransa aikana Jonsson ajoi 40 MM-osakilpailua ja saavutti niissä kaksi voittoa, molemmat kotikisassaan Ruotsin rallissa, ja niiden lisäksi niin ikään Ruotsin rallista yhden podium-sijoituksen.

Jonsson aloitti aktiiviuransa vuonna 1978 osallistuessaan EM-sarjaan kuuluneeseen South Swedish Rallyyn yksityisellä Volvo 544-autolla. MM-tasolla Jonsson debytoi vuoden 1979 Ruotsin rallissa ja osallistui samana vuonna myös Suurajoihin. Ensimmäisen MM-rallinsa Suomen ja Ruotsin ulkopuoella Jonsson ajoi Englannin RAC-rallissa vuonna 1981. Ainoan kerran urallaan Jonsson kilpaili MM-tasolla Suomen, Ruotsin ja Englannin ulkopuolella vuoden 1989 Uuden-Seelannin rallissa GM Euro Sportin Opel Kadetilla. Jonsson toimi GM Euro Sportin eli Opelin tehdaskuljettajana vuodet 1987–1989. Samaan aikaan hän ajoi Opel Team Swedenin lukuun joitakin EM-sarjan osakilpailuja ja kansallisia ralleja. Vuosi 1989 oli Jonssonin uran tietynlainen lakipiste hänen osallistuessaan tehdaskuljettajana neljään MM- ja kolmeen EM-ralliin.

Kaudelle 1990 ajokiksi vaihtui nelivetoinen Toyota Celica GT-Four, jolla Jonsson ajoi omaan laskuunsa kolme EM-osakilpailua ja joitain kansallisen sarjan kilpailija. Kauden päättäneeseen RAC-ralliin Jonsson sai alleen Leif Asterhagin rakentaman aiemmin kilpailemattoman Toyota Celican, jonka ylläpidosta vastasi Toyota Team Sweden.

Kaudella 1991 Jonsson kilpaili Toyota Team Swedenin väreissä Ruotsin mestaruussarjassa, Ruotsin ja Suomen MM-ralleissa sekä EM-sarjassa South Swedish rallissa. Yhteistyö Toyota Team Swedenin kanssa jatkui myös kahdella seuraavalla kaudella ja valtaosan kaudesta 1993 Jonsson pääsi ajamaan uudella Toyota Celica Turbo 4WD kilpa-autolla. Kaudella 1992 ohjelmaan sisältyi vain Ruotsin MM-ralli ja seuraavalla kaudella Ruotsin lisäksi RAC-ralli. Muutoin kilpailuohjelma koostui lähinnä South Swedish EM-rallista ja kansallisista kilpailuista.

Kaudella 1994 Jonsson vaihtoi Toyotan Mazdaan, mutta ei osallistunut sillä MM-osakilpailuihin. Ruotsin mestaruussarjassa sen aijaan Jonsson sijoittui kaudella 1994 toiseksi. EM-sarjaan kuuluneessa South Swedish Rallyssa Jonsson ajoi neljänneksi. 1995 Jonsson kilpaili edelleen Mazdalla Ruotsin mestaruussarjassa ja sen lisäksi South Swedish Rallyssa. Ruotsin MM-ralliin hän starttasi tehdastiimin kuljettajana Subaru Imprezalla, mutta kilpailu päättyi ennenaikaisesti konerikkoon.

Kaudeksi 1996 Jonsson palasi etuvetoisen Opel Astran ohjaimiin Opel Team Swededin kuljettajana. Ohjelmaan sisältyi kansallisen sarjan lisäksi Ruotsin MM-ralli sekä Ruotsin ja Norjan EM-osakilpailut. Yleiskilpailumenestystä autolla ei ollut mahdollista saavuttaa, mutta EM-kisoista tuli kuitenkin luokassa A7 voitto ja kakkossija.

Kaudelle 1997 alle vaihtui jälleen nelivetoinen ralliauto, tällä kertaa merkiltään Ford. Auto oli pari vuotta vanha Stig Blomqvistin entinen tehdasauto. Sillä Jonsson ajoi Ruotsin MM-rallissa sijalle 9 ja voitti Norjan ja Saksan EM-rallit sekä ajoi Ruotsin South Swedish Rallyssa kolmanneksi.

Kausi 1998 jatkui lähes samoissa merkeissä. RUotsin MM-rallista irtosi yleiskilpailun 10. tila, Norjan Finnskog EM-rallista 6. sija, South Swedish Rallista voitto ja Saksan ADAC 3-Städte EM-rallista neljäs sija. Lisäksi Jonsson saavutti kaksi voittoa Ruotsin mestaruussarjan kilpailuista.

Kaudelle 1999 A-ryhmän Escort Cosworth vaihtui uudempaan Escort WRC kilpa-autoon. Kaudesta jäi käteen lähinnä Ruotsin EM-rallin viides ja Saksan EM-rallin neljäs tila. Ruotsin MM-rallin pilasi vaihdelaatikkovika. Kaudella 2000 Jonsson ajoi samalla autolla neljä voittoa Ruotsin mestaruussarjassa sekä niiden päälle vielä yhden voiton South Swedish EM-rallista.

Kaudella 2001 Jonsson ajoi edelleen samalla Escortilla South Swedish rallin ja joitain kansallisia kilpailuita. Ruotsin MM-ralliin hän osallistui N-ryhmän Mitsubishilla ja sijoittui tuotantoautojen PWRC-sarjalaisista neljänneksi ja yleiskilpailun sijalle 20.

Kaudella 2002 irtosi Ruotsin mestaruussarjasta vihdoin mestaruus Escort WRC:lla. Jonsson voitti kaikki osakilpailut lukuun ottamatta EM-sarjaankin kuulunutta South Swedish -rallia, jossa sijoitus oli Henning Solbergin jälkeen toinen.

Jonsson jatkoi aktiivista kilpailemista Ruotsin mestaruussarjassa aina vuoteen 2016 asti. Vielä 2017 hän osallistui joihinkin Ruotsin mestaruussarjan kilpailuihin ja on sen jälkeen kilpaillut enemmän tai vähemmän satunnaisesti kansallisissa kilpailuissa.

Saavutukset 
 Ruotsin Mestaruus 1990, 1991, 2001, 2002, 2005, 2007, 2008, 2009, 2010, 2011, 2012
 RM-hopeaa 2004, 2014, 2015
 RM-pronssia 2016
 2 MM-osakilpailuvoittoa
 10 EM-osakilpailuvoittoa

Lähteet 

Ruotsalaiset ralliautoilijat
Vuonna 1957 syntyneet
Elävät henkilöt